**Predkladacia správa**

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona   
č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“), ktorého predloženie vyplýva zo schváleného Plánu legislatívnych úloh vlády SR na rok 2024 z úlohy   
č. 16 na mesiac september 2024.

Navrhovaná právna úprava rieši viaceré oblasti, týkajúce sa systému verejného zdravotného poistenia, činnosti zdravotných poisťovní a Úradu pre dohľad nad zdravotnou starostlivosťou. Napĺňa aj úlohy z Programového vyhlásenia vlády SR, podľa ktorého treba posilniť dohľadovú úlohu Úradu pre dohľad nad zdravotnou starostlivosťou.

Vo vzťahu k zákonu o zdravotnom poistení má návrh zákona za cieľ predovšetkým upraviť a ďalej kultivovať proces prerozdelenia poistného, vyriešiť problematiku osôb v extrémne vysokom veku evidovaných v Centrálnom registri poistencov (problém tzv. „mŕtvych duší“), vznik a zánik verejného zdravotného poistenia v špecifických prípadoch podľa podnetov z aplikačnej praxe, znížiť administratívnu záťaž zamestnávateľov pri vykazovaní údajov o poistencoch a vyriešiť ďalšie problematické oblasti v súlade s podnetmi z aplikačnej praxe výkonu verejného zdravotného poistenia.

Vo vzťahu k činnosti Úradu pre dohľad nad zdravotnou starostlivosťou má návrh zákona za cieľ implementovať do legislatívy projekt ePrehliadky, zjednodušiť administratívu pri vydávaní povolení na výkon činnosti obhliadky mŕtvych tiel a upraviť proces ukončovania platnosti kódov poskytovateľov.

Vo vzťahu k poskytovaniu zdravotnej starostlivosti návrh zákona zabezpečuje legislatívnu oporu pre úhradu nákladov odberu orgánov, tkanív a buniek po úmrtí. Návrh zákona tiež zabezpečuje prístup chudobou ohrozených skupín obyvateľstva, ktoré sú dlžníkmi alebo osobami bez domova k všeobecnej starostlivosti a ošetrovateľskej starostlivosti poskytovanej prostredníctvom agentúry domácej ošetrovateľskej starostlivosti. Zároveň má návrh zákona poskytnúť legislatívnu oporu pre zverejňovanie metodík v prípade, ak dôjde k prepočtu DRG úhradového mechanizmu.

Vzhľadom na dĺžku legislatívneho procesu sa navrhuje účinnosť návrhu zákona od 1. januára 2025, s výnimkou častí, ktoré sa týkajú zosúladenia a jednoznačnosti použitej terminológie s platnými právnymi predpismi v oblasti účtovníctva, pri ktorých sa navrhuje účinnosť od 15. decembra 2024 tak, aby mohli byť použité už v účtovnom období kalendárneho roka 2024. Zároveň sa navrhuje odložená účinnosť ustanovení o oznamovaní údajov o elektronickej práceneschopnosti na 1. január 2026. K odloženiu účinnosti zákona v tejto časti sa pristupuje predovšetkým z dôvodov šetrenia verejných zdrojov, nakoľko od septembra 2025 má byť k dispozícii nový systém eZdravie a teda budovanie rozhraní na súčasný systém s perspektívou ich používania necelý rok sa javí ako nehospodárne.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania od 6. júna 2024 do 26. júna 2024, v rámci ktorého bolo k materiálu uplatnených celkovo 195 pripomienok, z toho 33 bolo označených ako zásadných. Akceptované pripomienky sú zapracované v návrhu zákona. Neakceptované pripomienky, vrátane odôvodnenia ich neakceptovania, sú uvedené v rámci vyhodnotenia pripomienkového konania, ktoré je súčasťou sprievodného materiálu k návrhu zákona.

Návrh zákona sa na rokovanie Legislatívnej rady vlády Slovenskej republiky predkladá bez rozporu.